สศช.ชงดูแลต้นทุนขนส่งเน้นระบบราง
เร่งเปลี่ยนโหมดขนส่งเป็นระบบรางลดต้นทุน
31 มี.ค. 2555

เร่งเปลี่ยนโหมดขนส่งเป็นระบบรางลดต้นทุน
นายอาคม เติมพิทยาไพสิฐ เลขาธิการคณะกรรมการพัฒนา การเศรษฐกิจและสังคมแห่งชาติ (สศช.) เปิดเผยในการสัมมนารายงานโลจิสติกส์ของประเทศไทยปี 2554 โดยระบุว่า ปี 2553 ต้นทุนโลจิสติกส์ต่ออัตราการขยายตัวทางเศรษฐกิจอยู่ที่ 15.2% หรือ 1.6 ล้านล้านบาท ลดลงจากปี 2551 ที่ต้นทุนโลจิสติกส์ต่อจีดีพีอยู่ที่ระดับ 17.1%
อย่างไรก็ตาม แม้ต้นทุนโลจิส ติกส์ต่อจีดีพี ปี 2554-2555 จะลดลง แต่ต้นทุนที่คิดเป็นตัวเงินค่าใช้จ่ายมีแนวโน้มเพิ่มขึ้นต่อเนื่อง โดยเฉพาะในสถานการณ์ราคาน้ำมันทรงตัวในระดับสูง เพราะปัจจุบันไทยพึ่งพาการขนส่งทางถนนสูงถึง 80% 
“หากไม่สามารถเปลี่ยนโหมดการขนส่งจากถนนเป็นระบบรางและทางน้ำได้ ต้นทุนโลจิสติกส์มีแนวโน้มเพิ่มขึ้นเรื่อยๆ การปรับโหมดขนส่งจากถนนไปสู่ระบบรางเป็นเรื่องที่ต้องเร่งรัด ในระยะยาวรัฐบาลต้องเร่งรัดการลงทุนระบบเส้นทางรถไฟในกรอบอาเซียนและจีเอ็มเอส และหากมีการเปิดใช้ท่าเรือน้ำลึกทวาย ไทยต้องลงทุนระบบขนส่งเชื่อมกับท่าเรือแห่งนี้ จะทำให้มีประตูส่งออกสินค้าทางฝั่งตะวันตกไปยังยุโรป ซึ่งจะลดต้นทุนการขนส่งได้” เลขาธิการ สศช. กล่าว